หลายปัจจัยรุมกดบาทอ่อน
เงินบาทจ่อหลุด 36 บาท/เหรียญสหรัฐ แนวโน้มอ่อนค่าต่อเนื่อง หลังหลายปัจจัยรุมเร้า
10 ธ.ค. 2558

เงินบาทจ่อหลุด 36 บาท/เหรียญสหรัฐ แนวโน้มอ่อนค่าต่อเนื่อง หลังหลายปัจจัยรุมเร้า
น.ส.กาญจนา โชคไพศาลศิลป์ ผู้จัดการฝ่ายวิจัยเศรษฐกิจมหภาค บริษัทศูนย์วิจัยกสิกรไทย เปิดเผยว่า การเคลื่อนไหวของเงินบาทวันที่ 9 ธ.ค.ที่ผ่านา เริ่มเห็นการเคลื่อนไหวอ่อนค่าสุดของวันแตะที่ระดับ 36 บาท/เหรียญสหรัฐ อีกครั้ง เนื่องจากข้อมูลโดยภาพรวมในตลาดหนุนให้เงินเหรียญสหรัฐดูแข็งแกร่ง ทั้งการคาดการณ์ว่าเฟดจะขึ้นดอกเบี้ย ซึ่งกระตุ้นให้เกิดการขายสินทรัพย์เสี่ยง ทำให้เงินสกุลในภูมิภาคเอเชียอ่อนค่า รวมทั้งเงินบาทด้วย อย่างไรก็ดี เงินบาทกลับมาปิดตลาดที่ระดับ 35.97 บาท/เหรียญสหรัฐ ในที่สุด
“นอกจากปัจจัยที่เฟดจะขึ้นดอกเบี้ยในการประชุมเดือนนี้แล้ว ยังมีปัจจัยจากการที่เศรษฐกิจจีนมีสัญญาณอ่อนแอมาหนุนด้วย ทำให้เงินบาทในช่วงปลายปีนี้มีแนวโน้มอ่อนค่าลงได้อีก”น.ส.กาญจนา กล่าว
นอกจากนี้ ยังมีปัจจัยในประเทศที่กดดันค่าเงินบาทจากการที่นักลงทุนต่างชาติสุทธิในตลาดหุ้น 1,419 ล้านบาท และการขายสุทธิในตลาดพันธบัตรถึง 8,464 ล้านบาท อีกด้วย ทำให้เงินบาทมีแนวโน้มอ่อนค่าลงต่อเนื่อง รวมถึงระดับราคาทองคำที่ลดลง และตลาดทองคำขาลงในช่วงปลายปีนี้ยังอาจจะเป็นปัจจัยหนุนให้เงินบาทอ่อนค่าลงเพิ่มเติมด้วย เพราะราคาทองคำที่ลดลง ทำให้ความต้องการซื้อทองคำเพิ่มขึ้นจนอาจจะมีการนำเข้าทองคำเพิ่ม ความต้องการซื้อเงินเหรียญสหรัฐก็ยิ่งจะเพิ่มขึ้น กดดันให้เงินบาทอ่อนค่าตาม
ด้านนักค้าเงินธนาคารกรุงเทพ กล่าวว่า การเคลื่อนไหวเงินบาทวันที่ 9 ธ.ค.ที่ผ่านมา ปิดตลาดที่ระดับ 35.94-35.96 บาท/เหรียญสหรัฐ ปรับตัวอ่อนค่าลงเล็กน้อยจากช่วงเช้าที่เปิดตลาดที่ระดับ 35.93-35.95 บาท/เหรียญสหรัฐ 
“เงินบาทเคลื่อนไหวทรงตัวในกรอบแคบ แต่มีโอกาสที่จะอ่อนลงต่ำกว่าระดับ 36 บาท/เหรียญสหรัฐ อีกรอบในสัปดาห์นี้ เพราะวันศุกร์ที่ 11 ธ.ค. สหรัฐจะเปิดเผยข้อมูลการรับสวัสดิการการว่างงานด้วย ซึ่งตลาดคาดว่ายอดการว่างงานจะทรงตัว ยิ่งน่าจะเสริมภาวะเศรษฐกิจสหรัฐให้ดูดี หนุนให้เงินเหรียญสหรัฐปรับแข็งค่าขึ้นได้อีก ขณะที่สกุลอื่นๆ รวมทั้งเงินบาทมีแนวโน้มอ่อนค่าลง”นักค้าเงินระบุ